
НАРЕДБА ЗА УСЛОВИЯТА И РЕДА 

ЗА УПРАВЛЕНИЕ И РАЗПОРЕЖДАНЕ С ОБЩИНСКИ ЖИЛИЩА

/приета с Решение № 76 по Протокол № 9 от 18.04.2008 год. на Общински съвет – Опака, изм. и допълн. с Решение № 270 по Протокол 52 от 23.10.2014 год., изм. с Решение № 341 по Протокол № 40 от 31.01.2019год./
                                                               Глава първа

                                                     ОБЩИ РАЗПОРЕДБИ
Чл.1. С тази наредба се уреждат условията и редът за: 
1. установяване на жилищните нужди на кандидатите за настаняване в общинско жилище; 
2. настаняване под наем на общински жилища по чл. 42, ал. 1, т. 1 от Закона за общинската собственост; 
3. настаняване във ведомствени жилища на общината; 
4. настаняване в жилища по чл. 45 от ЗОС. 
Чл.2. С наредбата по чл.1 се определят и конкретните правомощия на кмета на общината, както и други условия и ред по стопанисването, управлението и разпореждането с общински жилища в съответствие с разпоредбите на Закона за общинската собственост.

Чл.3. (1) По своето предназначение общинските жилища са:
1. жилища за настаняване под наем на лица;

2. за продажба и замяна;

3. за настаняване на лица с установени жилищни нужди;
4. резервни ; 
5. ведомствени жилища ;
Глава втора

УСТАНОВЯВАНЕ НА ЖИЛИЩНИТЕ НУЖДИ НА КАНДИДАТИТЕ ЗА НАСТАНЯВАНЕ В ОБЩИНСКО ЖИЛИЩЕ

Чл.4.(1) Право да кандидатстват за настаняване под наем в жилища по чл. 42, ал. 1, т. 1 от Закона за общинската собственост имат граждани и техните семейства, които отговарят едновременно на следните условия: 
1. не притежават жилище, вила или идеални части от такива имоти, годни за постоянно обитаване или право на ползване върху тях на територията на Община Опака; 
2. не притежават жилищен или вилен парцел, идеални части от такъв имот или право на строеж върху него в района на населеното място, в районите на населени места от 0, I и II функционален тип; парцели в курортните зони и комплекси и във вилните зони към тях; земи до 10 км от морската брегова ивица; 
3. не са прехвърляли имоти по т. 1 и 2 на други лица след 13 март 1990 г. с изключение на прекратяване на съсобственост или дарение в полза на държавата, общината или организация с идеална цел; 
4. .не притежават имущество на обща стойност по – голяма от 2/3 от данъчната цена на жилище, съответстващо на жилищните нужди, изразено във:


-налични парични средства по влогове;


-акции , дивиденти ;


-М П С ;


-земеделски / горски земи;


-жилищни, вилни имоти и парцели, извън тези по т. 1 и 2;

           - фабрики, магазини, работилници, складове за търговска дейност, ателиета;

5. една четвърт от общия годишен доход на гражданите и техните семейства не може да покрие разхода за пазарната наемна цена за жилище от свободния пазар, съответстващо на нуждите му, съгласно нормите за жилищно задоволяване, определени в чл. 17 от тази наредба; 
6. имат адресна регистрация в населеното място, където се намират общинските жилища за които кандидатстват; 
7. не са се самонастанявали в общински жилища или наемното правоотношение за такива жилища не е прекратявано по вина на кандидатите, освен ако са изтекли повече от  2 / две / години от освобождаване на жилището.
(2) Обстоятелствата по чл. 4, ал. 1, т. 1 - 5 се установяват с удостоверение от служба „Местни данъци и такси” при Община Опака за всички членове на семейството и декларация по образец на гражданите, по т. 6 с удостоверение за настоящ адрес от служба "ГРАО" при Община Опака или паспортна служба при РДВР- Търговище, а по т. 7 от комисията по чл. 8 от тази наредба. 
Чл. 5.(1) Лицата и семействата, които отговарят на условията по чл. 4, се подреждат в зависимост от степента на жилищната им нужда в групи, както следва: 
1. граждани, които следва да освободят заеманите от тях жилища и помещения, собствеността върху които се възстановява по Закона за възстановяване собствеността върху одържавени недвижими имоти и по други закони за възстановяване на собствеността; 
2. незаемащи жилищна площ и ползващи не по-малко от година за жилища нежилищни помещения, като бараки, изби, непригодни тавански помещения и др.; 
3. живеещи в жилищни помещения, негодни за обитаване, вредни в санитарно-хигиенно отношение или застрашени от самосрутване, освидетелствани по установения за това ред; 
4. семейства, живеещи въз основа на свободно договаряне; 
5. заемащи недостатъчна жилищна площ по нормите на чл. 17. 
(2) Заемането на помещенията по ал. 1, т. 2 и 3 е основание за еднократно установяване и степенуване на жилищната нужда на обитателите. Повторното им обитаване от други наематели не поражда права за ново определяне на жилищната нужда. 
(3) При подреждане на лицата и семействата в една и съща група се дава предимство на: 
1. семейства с две и повече деца; 
2. Родител , отглеждащ сам дете / деца ; 
3. семейства, в които един от членовете е с призната I и II група инвалидност; 
4. млади семейства; 
5. семейства или лица, които са живели по-дълго време при тежки жилищни условия 
Чл.6 Наемната цена за общинските жилища се определя за 1 кв. м. полезна площ както следва:

· за временно селище- 
…0.62………….лв.

· за други жилища-

…1.10………….лв.

Чл.7.(1) В Община Опака се съставя и поддържа картотека на нуждаещите се от жилища лица и семейства, които отговарят на условията по чл. 4. 
(2) Картотекирането на нуждаещите се от жилища граждани се извършва въз основа на молба и декларация по образец, утвърден от кмета на общината, в които се посочват: 
1. трите имена, възрастта и продължителността на адресната регистрация на членовете на семейството; 
2. жилищните условия, при които живее семейството към момента на представяне на молбата; вписват се данни за вида (жилищни, нежилищни), размера и собствеността на обитаваните помещения; 
3. извършени сделки с недвижими имоти по чл. 4, ал. 1, т. 3; 
4. притежавано имущество по чл. 4, ал. 1, т. 4; 
5. общ годишен доход на членовете на семейството за предходната година, формиран от заплати и пенсии, както и допълнителни доходи от хонорари, търговска и стопанска дейност, отдаване на собствен сграден фонд под наем, земеделски земи под аренда и др.; 
6. данни за предишни вписвания в картотеките.
(3) Стойността на притежаваното имущество по чл.4, ал.1, т.4 се определя както следва:

     1. за моторни превозни средства, селскостопански машини и др. – по застрахователна стойност;

     2. за земеделски или горски земи; за жилищни, вилни имоти и парцели, извън тези по чл.4, ал.1 т.1 и т.2; за фабрики, магазини, работилници, складове за търговска дейност, ателиета – по пазарни цени, определени от лицензирани експерт оценители 
Чл.8.(1) Кметът на община Опака назначава комисия за картотекиране на нуждаещите се граждани, в които се включват служители от общинската администрация (технически специалисти, юристи, лекари и др.). 
(2) Комисиите по ал. 1 разглежда в срок до 31 декември подадените молби и декларации, вземат решение за включване или не включване на гражданите в картотеките и определят степента на жилищната нужда на отделните семейства (лицата) по групи и подгрупи съгласно чл. 5. 
(3) Решението на комисията се съобщава и се обжалва по реда на Административнопроцесуалния кодекс. 
Чл.9. Гражданинът остава картотекиран като нуждаещ се от жилище и когато: 
1. е повикан на срочна военна служба; 
2. учи в друго населено място или извън страната; 
3. работи в друго населено място или извън страната. 
4. е временно настанен в резервно жилище, в дом за временно настаняване на бездомни хора или в друг социален дом или институция,
Чл.10.(1) Гражданите, картотекирани по реда на тази глава, са длъжни при промяна на данните по чл. 7, ал. 2, т. 1 и 2 и на условията по чл. 4 да уведомят в едномесечен срок от настъпване на промяната писмено Общината чрез попълване на нова декларация. 
(2) При предоставяне на ведомствено жилище или жилище на търговско дружество за настаняване или закупуване на картотекиран в Община Опака, гражданин ведомството, съответно търговското дружество, уведомява в едномесечен срок Общината. 
Чл.11.(1) Изваждат се от картотеката: 
1. придобилите имоти по чл. 4, ал. 1, т. 1 и 2; 
2. настанените в жилище, което отговаря на нормите за жилищно задоволяване по чл. 14. 
(2) Гражданите, посочили неверни данни или не са съобщили в декларациите обстоятелствата, свързани с условията по чл. 4, ал. 1, чл. 5 и  чл. 7, ал.2 носят отговорност по чл. 313 от Наказателния кодекс и се изваждат от картотеката за срок от 5 години. 
(3) Изваждането от картотеката се извършва с решение на комисията по чл.8. Решението се съобщава и се обжалва по реда на Административнопроцесуалния кодекс. 
Чл.12. Документите, подадени от гражданите при кандидатстване за настаняване под наем в общинско жилище, се съхраняват в общинската картотека до 5 години след изваждането им от картотеката. 
Чл.13.(1) Поредността по групи и подгрупи на картотекираните граждани се актуализира всяка година. Тя не се променя в течение на годината освен при условията на чл. 10, ал. 1 и служебно от комисията по чл. 8 с протокол. Комисията по чл. 7 оставя без движение досиетата на картотекираните кандидати в предходни години, но не подали декларация по чл. 7, ал. 2 през годината. 
(2) Въз основа на определената към 31 декември на предходната година поредност по групи и подгрупи, броя и вида на жилищата, които ще се разпределят през годината, комисиите по чл. 8 изготвят проект на годишен списък на гражданите, които ще бъдат настанени под наем. 
(3) При изготвяне на списъка по ал. 2 се вземат предвид броят и видът на новоизградените общински жилища, на тези, които се очаква да бъдат освободени през годината, и на придобитите по силата на сключени договори и на други правни сделки. 
(4) Проектосписъкът по ал. 2 се обявява до 20 януари на определеното за целта място в общината. В 14-дневен срок от обявяването гражданите могат да правят възражения и искания по списъка. 
(5) Постъпилите възражения и искания се разглеждат в едномесечен срок от кмета на общината. След изтичане на срока списъкът се утвърждава от Кмета и по същия се извършва настаняването в свободните общински жилища по чл. 42, ал. 1, т. 1 от ЗОС. 

Глава трета

НАСТАНЯВАНЕ В ОБЩИНСКИ ЖИЛИЩА ПО ЧЛ. 42, АЛ. 1, Т. 1 ОТ ЗОС

Чл.14.(1) Жилищата за настаняване на гражданите, включени в списъка по чл. 13, ал. 2, се определят по нормите за жилищно задоволяване, установени в чл. 17. 
(2) Настаняването на гражданите от списъците по чл. 13, ал. 5 продължава и след приключване на календарната година до утвърждаването на нов списък за следващата година. 
(3) Гражданите, включени в списъците от предходната година и неполучили жилища, се включват в началото на списъка през текущата година при спазване на установената поредност, освен ако има промяна на условията по чл. 4, на групите по чл. 5 и на данните по чл. 7. 
(4) Настаняването се извършва със заповед на кмета на общината. 
(5) Въз основа на настанителната заповед се сключва писмен договор за наем, в който се определят: редът за предаване и приемане на имота; правата и задълженията на наемателя и наемодателя; наемната цена; срокът; отговорността при неизпълнение; поддържането (текущи и основни ремонти) и други условия по наемното правоотношение. 
Чл.15. В жилища за отдаване под наем се настаняват:

1. лица с жилищни нужди, установени по реда на глава второ от настоящата наредба;

2. наематели на общински жилища, които се засягат от ново строителство, надстрояване или пристрояване, основен ремонт или реконструкция;

3. лица, жилищата на които са възстановени на бившите им собственици по реда на чл.7 от Закона за възстановяване на собствеността върху одържавени недвижими имоти.
Чл.16.(1) Гражданите, настанени под наем в жилища по чл. 42, ал. 1, т. 1 от ЗОС, представят ежегодно до 31 декември декларации за обстоятелствата по чл. 4, ал. 1. 
(2) При изменение на данните и условията по чл. 5 и 7 водещо до промяна на жилищните нужди, определени с нормите по чл. 17 наемателите се пренастаняват в други жилища, които са свободни от наематели. 
Чл.17.(1) Установяват се следните норми за жилищно задоволяване: 
1. на едночленно семейство - до 25 кв. м жилищна площ; 
2. на двучленно семейство - до 40 кв. м жилищна площ; 
3. на тричленно и четиричленно семейство - до 55 кв. м жилищна площ; 
4. на семейство с 5 и повече членове - до 15 кв. м жилищна площ в повече за следващите членове. 
(2) При определяне на необходимата жилищна площ се взема предвид и детето, което ще се роди. 
(3) За задоволяване на специфични нужди може да се предостави допълнителна жилищна площ (стая) до 15 кв. м: 
1. на хабилитирани научни работници, които не притежават помещения или ателиета за упражняване на научна и творческа дейност; 
2. когато член от семейството страда от болест, която налага изолация, съгласно списъка на болестите, утвърден от министъра на здравеопазването, или се нуждае от помощта на друго лице; 
3. на млади семейства; 
4. на семейство, с което са живели непрекъснато в едно домакинство в продължение на 2 и повече години и продължават да живеят пълнолетни низходящи и възходящи, които не притежават жилищен или вилен имот в страната. 
(4) Когато жилището надвишава нормите за жилищно задоволяване по предходните алинеи, за жилищната площ над тези норми се заплаща по-висока наемна цена в размер, определен от общинския съвет за жилище по базисни наемни цени. 
Чл.18. В едно жилище се настанява само едно семейство. 
Чл.19. Преди издаване на настанителната заповед гражданите подават нова декларация за обстоятелствата по чл. 4, 5 и 7 Настъпилите промени се вземат предвид при настаняването. 
Чл.20.(1) Заповедта по чл. 14 ал. 4 се издава за свободни от наематели жилища, както и за новопостроени жилища, за които е издадено писмено разрешение за ползване по установения ред. 
(2) Заповедта има действие за всички членове от семейството на настанения. 
(3) Административният акт, съответно отказът да се издаде акт, се съобщава по реда на чл.18а от АПК  в тридневен срок от издаването му на всички заинтересовани лица, включително на тези, които не са участвали в производството ;  
(4) Влезлите в сила заповеди се изпълняват от служба "Управление на собствеността ". 
(5) Ако настаненото лице/семейство в едномесечен срок от влизането в сила на заповедта не заеме жилището без основателни причини, Кметът на общината може да я отмени. 
(6) Семейство/лице, отказало без основателна причина да приемат два пъти предложените им различни жилища, отпадат от окончателния списък по чл.13, ал.5 за съответната година.
Чл.21 (1) При промяна на жилищната нужда, определена съгласно нормите за жилищно задоволяване по чл. 17 на настаненото семейство може да се предостави под наем друго жилище съобразно наличния жилищен фонд. 
(2). Когато поради намаляване броя на членовете на семейството /домакинството/, жилището надвишава нормите за настаняване по чл. 17, в едномесечен, а в случай на смърт - в тримесечен срок, наемателите подават молба за пренастаняване в друго общинско жилище.
(3) Ако наемателите не направят искане в посочените в ал. 2 срокове, органът по настаняването издава настанителна заповед служебно.  Ако в едномесечен срок от връчване на заповедта, наемателите не заемат определеното им жилище, се издава заповед за прекратяване на наемното правоотношение за заеманото жилище.
Чл.22. Запазват се наемните правоотношения с лицата, които: 
1. заемат изборна длъжност в органите на държавна власт или в органите на местното самоуправление в друго населено място; 
2. с решение на Министерския съвет или на друг държавен или общински орган са временно на работа в друго населено място в страната или вън от нея; 
3. са повикани на срочна военна служба; 
4. са осъдени да изтърпят наказание "лишаване от свобода". 

Чл.23. Наемните правоотношения се прекратяват поради:

1. неплащане на наемната цена или на консумативните разноски за повече от три месеца;

2. извършване на ново строителство, надстрояване или пристрояване, основен ремонт или реконструкция, когато се засягат обитавани помещения;

3. нарушаване на добрите нрави;

4. неполагане на грижата на добър стопанин при ползване на жилището;

5. прекратяване на трудовите или служебните правоотношения на настанените във ведомственото жилище лица;

6. изтичане срока на настаняване;

7. отпадане на условията за настаняване на наемателя в общинско жилище;

8. използване на жилището не по предназначение;

Чл.24. (1) Наемното правоотношение се прекратява със заповед на кмета на Община Опака. В заповедта се посочват основанието за прекратяване на наемното правоотношение и срокът за опразване на жилището. Срокът по предходното изречение не може да бъде по-дълъг от един месец от получаване на заповедта.

(2) Заповедта по ал.1 може да се обжалва пред административния съд  по реда на Административнопроцесуалния кодекс. Жалбата не спира изпълнението на заповедта, освен ако съдът не разпореди друго. 

Чл.25. (1). При прекратяване на наемното правоотношение поради извършване на ново строителство, надстрояване или пристрояване, основен ремонт или реконструкция на обитавани помещения наемателят се настанява в друго общинско жилище, ако отговоря на условията за настаняване.

(2). Настаняването се извършва посредством настанителна заповед, която се прилага към заповедта за прекратяване.

(3) При изтичане на срока на настаняване наемното правоотношение може да бъде продължено, ако наемателят отговаря на условията за настаняване под наем в общинско жилище , като преди да изтече срока за настаняване се подава искане , след което се издава заповед и сключване на нов договор за наем по реда на чл.14 , ал.4 и ал. 5 от същата наредба . 
Глава четвърта

НАСТАНЯВАНЕ ВЪВ ВЕДОМСТВЕНИ ЖИЛИЩА НА ОБЩИНАТА

Чл.26. За заведените жилища в група "ведомствени" до влизането в сила на тази наредба, се запазват наемните правоотношения с досегашните им наематели, ако отговарят на условията на чл. 4 ал. 1, т.1-4 и продължават да работят в съответното ведомство. 
Чл.27. ( 1) С решение на Общински съвет – Опака могат да бъдат настанявани временно , до прекратяването на трудовите или служебни правоотношения на служители в общинската администрация и служители във второстепенни разпоредители с бюджет към Община Опака, ако те или членовете на техните семейства не притежават собствено жилище в град Опака.

(2)Лицата по ал.1 подават заявление за настаняване до кмета на общината.

(3) Със заповед на кмета на общината се назначава комисия по настаняването в общински ведомствени жилища.

(4) Комисията разглежда подадените заявления и прави мотивирани предложения за настаняване във ведомствени жилища , съгласно чл.27 , ал.2 от настоящата наредба.
Чл.28.(1)  Настаняването във ведомствени жилищата се извършва със заповед на кмета на общината, въз основа на която се сключва договор за наем , за срок от 5 години.
(2) Наемните правоотношения се прекратяват по реда на Закона за общинската собственост със заповед на кмета на общината. 
. 
Глава пета

НАСТАНЯВАНЕ В РЕЗЕРВНИ ЖИЛИЩА

Чл.29.(1) В резервни жилища се настаняват под наем за срок не по-дълъг от две години лица: 
1. жилищата на които са станали негодни за обитаване в резултат на природни и стихийни бедствия и аварии или са застрашени от самосрутване, освидетелствани по общия ред; 
2. семейства, в които са на лице остри здравословни или социални проблеми. 
(2) Настаняването се извършва по реда на чл. 14, въз основа на писмо от Кмета на Община Опака и настанителна заповед.
(3) Отм. с Решение №341/31.01.2019г.
Чл. 30.Когато на територията на общината няма граждани, отговарящи на условията на чл.43 и чл.45 от ЗОС или има налични свободни общински жилища,за които никой от доказалите жилищни нужди не желае да получи заповед за настаняване, свободните жилища могат да се отдават под наем на други лица, след провеждане на търг или конкурс.

Глава шеста

ПРОДАЖБА НА ОБЩИНСКИ ЖИЛИЩА

Чл.31.(1) Общинските жилища могат да се продават след промяна на предназначението им от Общински съвет и изрично упълномощаване на Кмета на общината за сключване на договор за продажба с одобрените кандидати за покупката им, на: 
1. правоимащи по Закона за уреждане на жилищните въпроси на граждани с многогодишни жилищно-спестовни влогове; 
2. лица, чиито жилища се предвижда да бъдат отчуждени по реда на глава Трета от ЗОС; 
3. наематели, които отговарят на условията за настаняване в общинско жилище съгласно наредба за условията и реда за управление и разпореждане с общински жилища – общинска собственост; 
4. Други лица, отговарящи на условията за закупуване на общински жилища, определени в чл.45а, ал.1 от Закона за общинската собственост.
(2) Ведомствените жилища могат да се продават на служители, които имат не по- малко от пет години стаж без прекъсване в общинската администрация. 
(3). Резервните общински жилища не могат да се продават. 
Чл.32. Цените на жилищата, определени за продажба се определят от Общинския съвет след възлагането на изготвяне на оценка от независим експерт-оценител. 
Чл.33. (1) С решение на Общински съвет, по предложение на Кмета на община Опака, се определя: 

1.жилищата, които могат да се продават на лица, чиито жилища се предвижда да бъдат отчуждени по реда на глава трета от Закон за общинската собственост;

2.жилищата,които могат да се продават на наематели на общинските жилища , настанени в тях по административен ред;

3.ведомствените жилища, които могат да се продават на лицата по чл.29 от настоящата наредба;
(2) Продажбата на общински и ведомствени жилища на лицата по т.2 на предходната алинея се осъществява в случай, че са изтекли най-малко 5( пет )години от настаняването им, не са нарушавали клаузите по договора за наем и нямат финансови задължения към община Опака, а  на лицата по т.3 и в случай, че имат най-малко 7( седем)  години стаж без прекъсване в общинската администрация или съответното звено на бюджетна издръжка и нямат финансови задължения към община Опака.

(3) Продажбата на общински жилища на лицата по т.1,2,3 на предходната алинея става след решение на общински съвет , без търг или конкурс.

Чл.34. (1) Лицата, желаещи да закупят общинско жилище по чл.32, ал.1от настоящата наредба подават молба до кмета на общината.

(2) В тримесечен срок от подаването на молба, ако лицето , което я е подало отговаря на условията за продажба на съответния вид общинско жилище , кмета на община Опака внася в Общинския съвет докладна записка с мотивирано становище за продажбата , към която се прилагат : акт за общинска собственост, данъчна оценка, пазарна оценка на жилището, предмет на продажба, изготвена съобразно местонахождението на жилищната сграда, конструкцията й и годините на експлоатация, етажа на който се намира жилището , площта и изложението му , както и състоянието му , в което се намира. 
(3) Изготвянето на оценката по ал.2 се възлага от кмета на община Опака на лице – оценител на имоти , отговарящ на изискванията на § 1, т. 4 от Допълнителните разпоредби на Закон за общинската собственост. 
(4) Определената от лицето по предходната алинея пазарна оценка се одобрява от общинския съвет . Определената от общинския съвет оценка не може да бъде по-ниска от данъчната. 

(5) След влизане в сила на решението на общинския съвет, кмета на общината издава заповед за продажбата на общинското жилище , която се връчва на лицето по реда на Административно процесуалния кодекс. В едномесечен срок от влизане в сила на заповедта , по сметка на общината се заплащат определената цена и местен данък. 
(6) В четиринадесет дневен срок от заплащане на сумите по предходната алинея, кмета на общината сключва договор за продажба. Договорът се вписва в съответната Служба по вписванията по местонахождение на имота. 

(7) Когато в определения срок лицето не извърши плащане , счита се че се е отказало от сделката и преписката по продажбата се прекратява. В особени случаи кмета на общината може да удължи срока на плащане , който не може да бъде повече от три месеца от връчването на заповедта по ал.5 .

Чл.35. ( 1 ) Общински жилища , в които няма наематели и за които няма кандидати за настаняване за последните пет  години , могат да се продават на други физически или юридически лица след решение на общинския съвет и след проведен търг по реда и условията на Наредба за общинската собственост. Началната тръжна цена се определя от общинския съвет по реда на чл.34, ал.4 от настоящата наредба. 

Чл.36 (1). Право на строеж върху имоти – частна общинска собственост, отредени за изграждане на социални жилища, може да се учредява без търг или конкурс- за строеж на жилищна сграда на лица с установени жилищни нужди, жилищностроителни кооперации или сдружения, в които членуват само такива лица, при условия и по ред , определени в чл.45а, ал.1 от ЗОС. Цената на правото  на строеж се определя от общинския съвет.
(2) Правото на строеж по ал.1 не може да се прехвърля на трети лица.
  (3) Жилищата придобити по ал.1, не могат да се отдават под наем или да бъдат обект на разпореждане за срок от 15 години.

(4) Нарушаването на забраните по ал.2 и ал.3 е основание за разваляне на договора за правото на строеж.
(5 ) При разваляне на договора лицата, нарушили забраните по ал.2 и ал.3, нямат правата по чл.72-74 от Закона за собствеността.“ 

ДОПЪЛНИТЕЛНИ РАЗПОРЕДБИ

§ 1. "Семейство " включва съпрузите, ненавършилите пълнолетие деца , както и навършилите пълнолетие , ако продължат да учат , до придобиване на средно образование , но не по-късно от 20-годишна възраст ( родени , припознати , осиновени , доведени , заварени , с изключение на сключилите брак);  
§ 2. "Родител , отглеждащ сам дете/ деца " е лице, което поради вдовство , развод или несключен граждански брак отглежда сам дете/ деца до 18- годишна възраст , както и навършилите пълнолетие лица, в случай че продължават да учат, до придобиване на средно образование , но не по-късно от навършване на 20-годишна възраст.

§ 3. "Жилищна площ" по смисъла на глава втора е сборът от площите на помещенията в жилището с основно предназначение - дневни, спални, детски стаи и столови (без кухни-столови), измерени по контура на съответните вертикални конструктивни елементи - стени и колони. 
§ 4. "Полезна площ на жилището" по смисъла на тази наредба е сумарната площ на всички помещения в него, терена по вътрешните зидарски очертания на стените, и цялата площ на балкони, лоджии, веранди и тераси, с изключение на площта, заета от ограждащите и разпределителните стени на жилището, и площта на складовите помещения - мазе, барака или таван. 


